Det er her på hjørnet af Tjørne Allé og Østre Allé, at der var planer om, at Dansk-Tyrkiske Kulturforening kunne flytte deres moské/kulturhus til. De har i dag hjemme i Sct. Mikkelsgade i Slagelse.

Moské lagt i graven

Mandag aften besluttede et flertal i Slagelse Byråd ikke at give tilladelse til at gå videre med planer om en ny moské på Østre Allé i Slagelse.

- Jeg tror ikke, det kommer til at kunne lade sig gøre i den her byrådsperiode.

Sådan lyder ordene fra Bilal Biyik, der er formand for Dansk-Tyrkiske Kulturforening i Slagelse, der i går fik nej fra et flertal i Slagelse Byråd til at gå videre med planerne om en ny moské på Østre Allé i Slagelse. Han mener, at der skal skrues et nyt byråd sammen, før moské-planerne skal have en chance.

- Dansk Folkeparti opfatter det her som en æressag, og derfor siger de nej til en moské uanset hvad, og de andre blå-partier følger bare trop. Du kan høre på de blå partiers argumenter, at de er tomme. Det er bare skuespil, lyder det fra Bilal Biyik.

Han fortæller dog også, at han nu vil snakke sammen med resten af bestyrelsen i Dansk-Tyrkiske Kulturforening og forsøge at finde en ny placering til moskéen.